สังคมข่าวหุ้น
*การเมืองกดดัน
23 ก.ย. 2563

เกียรติก้อง ว่องไวยากร
*การเมืองกดดัน
*ตลาดหุ้นไทยยังแกว่งเป็นขาลงวานนี้ แม้ตัวเลขส่งออกเดือนส.ค.จะดีกว่าที่นักวิเคราะห์คาด ประชุมกนง. นัดสุดท้ายของวิรไท คงดอกเบี้ยไว้ที่เดิม 0.5% มีมุมมองบวกมากขึ้นต่อจีดีพี แต่นักลงทุนก็ยังกังวลปัญหาการเมือง โดยเฉพาะประเด็นแก้ไขรัฐธรรมนูญวันนี้คอยกดดันตลาดฯ แนวรับ 1,255 จุด แนวต้าน 1,275  จุด
*กลุ่มแบงก์โงหัวไม่ขึ้น กรณีการตรวจสอบธุรกรรมทางการเงินจากปปง. นักลงทุนเลี่ยงลงทุนกลุ่มนี้  ล่าสุดผยง ศรีวณิช ในฐานะนายกสมาคมธนาคารไทย กล่าวถึงกระแสข่าวธนาคารพาณิชย์ 4 แห่งของไทยมีส่วนเกี่ยวข้องกับการทำธุรกรรมการโอนเงินที่น่าสงสัย ทางสมาคมธนาคารไทยได้มีการประสานเรื่องดังกล่าวกับทางสำนักงานป้องกันและปราบปรามการฟอกเงิน (ปปง.) และธนาคารแห่งประเทศไทย หรือ ธปท. อย่างต่อเนื่อง เพื่อตรวจสอบหาข้อเท็จจริงดังกล่าว อ้าวรีบ ๆ หน่อยนะน้องเม่าคอยอยู่
*ถุงมือยางฮอตสุด STGT กวาดรายได้ทะลัก ล่าสุดตัวเลขส่งออกเดือนส.ค.โตกว่า 125.9% สหรัฐอเมริกา อังกฤษ ญี่ปุ่น จีนและเยอรมนี ออเดอร์ยาวไปถึงปลายปี 64 โน่น แสดงให้เห็นว่าแม้มีวัคซีนก็ไม่ได้รับผลกระทบในระยะ 1-2 ปีข้างหน้านี้ ราคาเป้าหมาย 116 บาท
*SAPPE สดใส นางสาวปิยจิต รักอริยะพงศ์  ประธานเจ้าหน้าที่บริหารบมจ.เซ็ปเป้  มองแนวโน้มผลการดำเนินงานในไตรมาส 3/63 เติบโตได้ดีขึ้น เมื่อเทียบกับไตรมาสก่อนหน้า หลังสถานการณ์การแพร่ระบาดของไวรัสโควิด-19 คลี่คลาย ประกอบกับภาครัฐผ่อนคลายล็อกดาวน์ ส่งผลให้ภาพรวมกำลังซื้อในประเทศเริ่มฟื้นตัว โดยเฉพาะกลุ่มเครื่องดื่ม Functional Drinks ที่เติบโตเลข 2 หลัก เนื่องจากกลุ่มผู้บริโภคตระหนักถึงสุขภาพและการดูแลร่างกาย จึงคัดสรรอาหารและเครื่องดื่มที่มีประโยชน์ต่อร่างกายเพิ่มขึ้น
*เนาวรัตน์พัฒนาการ (NWR) ได้งานใหม่หลังลงนามในสัญญาก่อสร้างเมื่อวันที่ 3 กันยายน 2563 เป็นโครงการก่อสร้างสายทางเลี่ยงเมืองฉะเชิงเทราด้านใต้ จังหวัดฉะเชิงเทรา 4,995 กม. ของกรมทางหลวง มูลค่าโครงการ 1,037.50 ล้านบาท (รวมภาษีมูลค่าเพิ่ม) ระยะเวลาก่อสร้าง 4 กันยายน 2563 ถึง 19 สิงหาคม 2566
*SCGP เข้าเทรดเดือนต.ค.นี้ น.ส.วีณา เลิศนิมิตร ผู้ช่วยผู้จัดการใหญ่ ผู้บริหารสายงาน Investment Banking ธนาคารไทยพาณิชย์ (SCB) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายร่วม เผยขณะนี้แบบคำขออนุญาตเสนอขายหลักทรัพย์ของบมจ.เอสซีจี แพคเกจจิ้ง (SCGP) ได้รับการอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และแบบ Filing ของ SCGP มีผลบังคับใช้เป็นที่เรียบร้อยแล้ว โดยคาดว่าจะสามารถนำหุ้น SCGP เข้าซื้อขายวันแรกในตลาดหลักทรัพย์แห่งประเทศไทยภายในเดือนต.ค.
*บมจ.นอร์ทอีส รับเบอร์ (NER) เสนอขายหุ้นกู้ของบริษัท ครั้งที่ 1/2563 มูลค่าไม่เกิน 700 ล้านบาท อายุ 2 ปี ครบกำหนดไถ่ถอนปีพ.ศ. 2565 มีอัตราดอกเบี้ยคงที่ 6.50% ต่อปี ชำระดอกเบี้ยทุก ๆ 3 เดือนตลอดอายุหุ้นกู้ ระหว่างวันที่ 27-29 ตุลาคม 2563 มีบริษัท แอสเซท โปร แมเนจเม้นท์ จำกัด เป็นที่ปรึกษาทางการเงิน ส่วนผู้จัดการการจัดจำหน่ายหุ้นกู้ ได้แก่ บล.โนมูระ พัฒนสิน บล.เอเซีย พลัส บล.เคทีบี (ประเทศไทย) และ บล.ฟิลลิป (ประเทศไทย) อันดับความน่าเชื่อถือที่ระดับ “BB+”
*หุ้นเรือคึกคัก พรีเชียส ชิพปิ้ง (PSL) และบมจ.โทรีเซนไทย เอเยนต์ซีส์ (TTA) ราคาพุ่ง หลังค่าระว่างเรือ (BDI) เมื่อวานนี้พุ่งขึ้น 50 จุดหรือ +3.81% ปิดที่ 1,364 จุด เป็นการปรับขึ้น 4 วันติดต่อกันรวม 84 จุดหรือ +6.6% และเป็นระดับสูงสุดในรอบเกือบ 3 สัปดาห์
*“ธานินทร์ พานิชชีวะ” บิ๊กบอส  บมจ.ทางยกระดับดอนเมือง หรือ โทลล์เวย์ ขอเชิญร่วมอนุโมทนาบุญทอดกฐิน สมทบทุนสร้างอาคารเรียนวิทยาลัยเทคโนโลยีอุตสาหกรรมและพาณิชยศาสตร์ ร่วมกับพระมหาสิริวัฒนา สีลสาโร เจ้าอาวาสวัดดงละคร อ.เมือง จ.นครนายก ในวันอาทิตย์ที่ 4 ตุลาคม 2563 ซึ่งหลวงพ่อเป็นหัวเรี่ยวหัวแรงในการผลักดันกิจกรรมที่เป็นประโยชน์ต่อการศึกษาของเยาวชนที่ด้อยโอกาสในพื้นที่ได้เรียนฟรี ผู้ใจบุญท่านใดต้องการร่วมกุศลในครั้งนี้ ติดต่อสมทบทุนได้ที่แผนกสื่อสารองค์กรฯ โทลล์เวย์ โทร.0-2792-6500 ต่อ 6522-26 ถึงวันที่ 25 ก.ย.นี้